[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.5.2007

SEC(2007) 583

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Συνοδευτικό στην

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη σύσταση της «κοινής επιχείρησης ARTEMIS» για την υλοποίηση κοινής τεχνολογικής πρωτοβουλίας στα ενσωματωμένα συστήματα υπολογιστών Σύνοψη εκτίμησης του αντικτύπου {COM(2007) 243 τελικό} {SEC(2007) 582}

ΣΥΝΟΨΗ

Ιστορικό

Το 7ο πρόγραμμα πλαίσιο[1] εισάγει τις κοινές τεχνολογικές πρωτοβουλίες (ΚΤΠ) ως απάντηση στις ερευνητικές ανάγκες του κλάδου και των λοιπών ενδιαφερομένων μερών. Οι ΚΤΠ θα αναπτύξουν δραστηριότητες κοινού ευρωπαϊκού ενδιαφέροντος[2] και θα συμβάλλουν στην επίτευξη του στόχου της Λισαβόνας για την ανταγωνιστικότητα και των στόχων της Βαρκελώνης για τις δαπάνες για την έρευνα[3].

Οι τεχνολογίες πληροφοριών και επικοινωνιών (ΤΠΕ) κατέχουν καίρια οικονομική και κοινωνική σημασία και διαδραματίζουν αποφασιστικό ρόλο στην υλοποίηση της ανανεωμένης στρατηγικής της Λισαβόνας για την ανάπτυξη και την απασχόληση. Η πρωτοβουλία i2010[4] της Επιτροπής έχει προσδώσει προτεραιότητα στην ενίσχυση της καινοτομίας και των επενδύσεων στην έρευνα ΤΠΕ, έτσι ώστε να καλυφθεί το χάσμα που παραγωγικότητας μεταξύ της Ευρώπης και των ανταγωνιστών της. Τα ενσωματωμένα συστήματα υπολογιστών –οι αόρατες ηλεκτρονικές διατάξεις και λογισμικό που προσδίδουν ευφυΐα σε προϊόντα και διαδικασίες- αποτελούν σημαντικό μέρος των ΤΠΕ διότι στηρίζουν την ανταγωνιστικότητα, την καινοτομία και την ανάπτυξη σε καίριους τομείς της ευρωπαϊκής βιομηχανίας (π.χ. αυτοκινητοβιομηχανία, αεροδιαστημική, ηλεκτρονικές συσκευές ευρείας κατανάλωσης, τηλεπικοινωνίες, αυτοματισμοί). Τα ενσωματωμένα συστήματα έχουν επισημανθεί ως ένα από τα σημαντικότερα ισχυρά σημεία της ευρωπαϊκής βιομηχανίας και τεχνολογίας στην παγκόσμια αγορά[5]. Προβλέπεται ότι έως το 2010 θα υπάρχουν περισσότερα από 16 δισεκ. ενσωματωμένες ηλεκτρονικές διατάξεις (σχεδόν τρεις διατάξεις ανά άτομο στη γη) και περισσότερα από 40 δισεκ. το 2020[6]. Στην προσεχή πενταετία, το μερίδιο των ενσωματωμένων συστημάτων στην αξία του τελικού προϊόντος αναμένεται να φθάσει πρωτοφανή επίπεδα[7]: αυτοκίνητα (36%), βιομηχανικοί αυτοματισμοί (22%), τηλεπικοινωνίες (37%), ηλεκτρονικές συσκευές ευρείας κατανάλωσης και ευφυείς κατοικίες (41%), και υγεία και ιατρικός εξοπλισμός (33%).

Παγκοσμίως, ενώ αναμένεται αύξηση των συνολικών δαπανών για Ε&Α κατά 170% περίπου την επόμενη δεκαετία, οι δαπάνες Ε&Α για το ενσωματωμένο λογισμικό προβλέπεται να αυξηθούν κατά 225%, από 58 δισεκ. ευρώ το 2002 σε 132 δισεκ. ευρώ το 2015[8].

Οι ΚΤΠ απορρέουν από τις εργασίες των ευρωπαϊκών τεχνολογικών πλατφορμών (ΕΤΠ). Η τεχνολογική πλατφόρμα ARTEMIS[9] συγκεντρώνει τους σχετικούς τομείς από τη βιομηχανία, την έρευνα και τις ευρωπαϊκές δημόσιες αρχές στο πεδίο των ενσωματωμένων συστημάτων. Στόχος της είναι να δημιουργήσει κρίσιμη μάζα και να συντονίσει τις ερευνητικές προσπάθειες και πρωτοβουλίες σε όλη την Ευρώπη με σκοπό να θέσει σε εφαρμογή μια συνεκτική στρατηγική για να αποκτήσει η ΕΕ ηγετική θέση στον τομέα αυτό. Ένα από τα βασικά της καθήκοντα είναι η διαμόρφωση ενός στρατηγικού θεματολογίου έρευνας (ΣΘΕ) που να αποτελέσει σημείο αναφοράς στον τομέα και να προσελκύσει επενδύσεις από όλα τα ενδιαφερόμενα μέρη. Η πρώτη έκδοση αυτού του ΣΘΕ δημοσιεύθηκε το Μάρτιο του 2006.

Μετά τη δημιουργία της τεχνολογικής πλατφόρμας ARTEMIS τον Ιανουάριο του 2004, ακολούθησαν εκτεταμένες διαβουλεύσεις με τα ενδιαφερόμενα μέρη, στα οποία συμπεριλαμβάνονται εθνικές αρχές των κρατών μελών από 24 κράτη μέλη και χώρες συνδεδεμένες στο πρόγραμμα πλαίσιο. Το ΣΘΕ και οι πτυχές της διακυβέρνησης και το επιχειρησιακό σκέλος της κοινής επιχείρησης παρουσιάστηκαν και εξετάστηκαν σε σημαντικές δημόσιες εκδηλώσεις. Επιπλέον, εκτεταμένες συζητήσεις και δύο πρόσφατες μελέτες[10] προσέφεραν πρόσθετες πληροφορίες σχετικά με τη διαμόρφωση της χρηματοδότησης, τις τάσεις της τεχνολογίας και της αγοράς στα ενσωματωμένα συστήματα, τη διοικητικής δομής και του αναμενόμενου αντικτύπου της εν λόγω πρωτοβουλίας.

η φύση του προβληματοσ

Ανεπαρκείς επενδύσεις Ε&Α

Στην ΕΕ, οι δαπάνες Ε&Α στις ΤΠΕ ανέρχονται στο 18% του συνολικών δαπανών Ε&Α σε σύγκριση με 34% στις ΗΠΑ και 35% στην Ιαπωνία[11]. Αντίστοιχα, σε κατά κεφαλή βάση, η ΕΕ δαπανά 80 ευρώ περίπου σε σύγκριση με τα 350 ευρώ στις ΗΠΑ και τα 400 ευρώ στην Ιαπωνία. Για την έρευνα στα ενσωματωμένα συστήματα, η συνολική δημόσια χρηματοδότηση στην Ευρώπη[12] ανέρχεται μόνο στο 11% των συνολικών δαπανών ΤΠΕ, παρά το γεγονός ότι τα ενσωματωμένα συστήματα Ε&Α υπολογίζονται σε περισσότερο από το 50% των δαπανών των επιχειρήσεων για Ε&Α ΤΠΕ.

Ο κατακερματισμός της χρηματοδότησης για την έρευνα

Υπάρχουν διάφορα χρηματοδοτικά προγράμματα που σχετίζονται με τα ενσωματωμένα συστήματα στην Ευρώπη. Μέσω των προγραμμάτων πλαίσιο πραγματοποιήθηκαν σημαντικές πολυετείς επενδύσεις στην έρευνα ΤΠΕ αλλά αποτελούν μικρό ποσοστό του συνολικού κοινοτικού προϋπολογισμού[13]. Το διακυβερνητικό σύστημα Eureka προσφέρει δημόσια χρηματοδότηση σε έργα Ε&Α. Ωστόσο, διάφορες αδυναμίες (όπως επανάληψη των διαδικασιών αξιολόγησης και παρακολούθησης έργων σε διακυβερνητικό και εθνικό επίπεδο, απρόβλεπτος χαρακτήρας της δημόσιας χρηματοδότησης, καθυστερήσεις στην έναρξη των έργων) έχουν περιορίσει την αποτελεσματικότητά του. Σε εθνικό επίπεδο, σε σύνολο 122 προγραμμάτων ΤΠΕ σε 23 κράτη μέλη και συνδεδεμένες χώρες, τα 17 προγράμματα σχετίζονται με ενσωματωμένα συστήματα. Σε ορισμένες χώρες, οι δραστηριότητες για τα ενσωματωμένα συστήματα είναι διασκορπισμένες σε διάφορα, πολλές φορές, ασύνδετα προγράμματα. Συνολικά, τα υφιστάμενα μέσα δεν παρέχουν το κατάλληλο πλαίσιο για την κινητοποίηση ευρωπαϊκών πόρων σε μεγάλη κλίμακα και για κοινούς στόχους παραμένοντας αποδοτικά και αποτελεσματικά .

Ο πολύπλοκος τεχνολογικός χαρακτήρας αποτελεί σημαντική πρόκληση

Κατά την τελευταία εικοσαετία, τα ενσωματωμένα συστήματα έχουν εξελιχθεί από αυτόνομους υπολογιστές μόνου επεξεργαστή σε προηγμένα συστήματα πολυεπεξεργαστή με αυξημένες δυνατότητες επικοινωνίας συνδεδεμένα με τον «πραγματικό κόσμο» μέσω λειτουργιών ανίχνευσης και ενεργοποίησης. Η συνεπόμενη πολυπλοκότητα θέτει μια τεράστια τεχνολογική πρόκληση στην οποία δεν μπορεί να δοθεί ακόμη απάντηση λόγω έλλειψης συστηματικής προσέγγισης και σχετικών τεχνολογικών μεθόδων και μέσων . Η καινοτομία εμποδίζεται επίσης από την απουσία κοινών προτύπων. Η αποδοχή των εργαλείων σχεδιασμού από οργανισμούς ανάπτυξης θα είναι περιορισμένη εάν υφίσταται ο κίνδυνος «δέσμευσης» με ένα συγκεκριμένο πωλητή και εάν δεν υφίστανται ανοικτά πρότυπα. Επίσης, χρειάζονται νέα πρότυπα προκειμένου να καταστεί δυνατή η επικοινωνία και η «κατανόηση» μεταξύ διαφόρων διατάξεων.

Τι διακυβεύεται;

Η ικανότητα της Ευρώπης να παρέχει εξειδικευμένη τεχνογνωσία ολοκλήρωσης έχει επιτρέψει στην ΕΕ να καταλάβει μεγάλο μερίδιο της αγοράς στην αυτοκινητοβιομηχανία, τη βιομηχανία και την ενέργεια, την άμυνα και την αεροδιαστημική. Τα ενσωματωμένα συστήματα είναι νευραλγικής σημασίας, όχι μόνο για το δυναμικό καινοτομίας των σχετικών βιομηχανικών κλάδων αλλά και διότι βρίσκονται στο επίκεντρο της νέας γενιάς συστημάτων ΤΠ που ήδη μεταβάλλουν την οικονομία και την κοινωνία μας. Όπως με τα δύο πρώτα «κύματα» ΤΠ (επιτραπέζιοι υπολογιστές και διαδίκτυο), το τρίτο κύμα, το οποίο διαμορφώθηκε από την «ενσωμάτωση ευφυΐας» στο καθημερινό μας περιβάλλον, θα δημιουργήσει μεγάλες αγορές για εφαρμογές σε βαθμό που δεν μπορούμε ακόμη να συλλάβουμε.

Δεν τίθεται μόνο σε κίνδυνο η ευκαιρία για καινοτομία αλλά και η ίδια η ικανότητα για καινοτομία. Τα ενσωματωμένα συστήματα είναι ουσιαστικά για τη δημιουργία αξίας και εάν μια οικονομία αποτύχει να ανταποκριθεί στις τεχνολογικές αυτές προκλήσεις, θα απολέσει την ικανότητά της για καινοτομία. Επίσης, υφίσταται και ο «πολιτιστικός» κίνδυνος: τα ευφυή αυτά συστήματα θα επηρεάσουν σε βάθος τη ζωή των ευρωπαίων πολιτών. Η ευρωπαϊκή βιομηχανία πρέπει να είναι σε θέση να ανταποκριθεί στην εσωτερική ζήτηση με τρόπο που να αναγνωρίζει τις μοναδικές ευρωπαϊκές προτιμήσεις και αξίες.

τα Επιχειρηματα υπέρ της ανάληψης κοινοτικής δράσης

Η ΕΕ οφείλει να αυξήσει και να χρησιμοποιήσει καλύτερα τις επενδύσεις·της στον στρατηγικό αυτό τομέα αντί να επαφίεται πλήρως σε μια ερευνητική δομή, η οποία δεν διαθέτει σαφή εστίαση και οδηγεί σε επικαλύψεις των προσπαθειών. Η υφιστάμενη δομή της ευρωπαϊκής βιομηχανίας δεν προσφέρει το απαραίτητο πλαίσιο στο οποίο θα αναπτυχθούν οι απαραίτητες τεχνολογίες ευρείας διάδοσης και τα απαραίτητα πρότυπα. Πολλές από τις τεχνολογίες αυτές υπερβαίνουν τους παραδοσιακούς βιομηχανικούς τομείς ενώ οι περισσότερες βιομηχανικές εξελίξεις είναι τομεακές. Η ευρωπαϊκή βιομηχανία εργαλείων σχεδιασμού και λογισμικού είναι κατακερματισμένη και δεν διαθέτει σημαντικούς συντελεστές που μπορούν να οδηγήσουν σε εξελίξεις. Πολλά τεχνολογικά δομοστοιχεία και εργαλεία προορίζονται για αγορές που δεν υπάρχουν ακόμη και, συνεπώς, την ανάπτυξή τους περιλαμβάνει υψηλούς κινδύνους. Η πρόοδος καθυστερεί λόγω έλλειψης συντονισμού των βιομηχανικών στόχων Ε&Α, αλληλεπικάλυψης προσπαθειών και μη βέλτιστης αξιοποίησης της περιορισμένης χρηματοδότησης για την έρευνα .

Μόνον η κοινοτική νομοθεσία μπορεί να θεσπίσει ένα λειτουργικό πλαίσιο Ε&Α , το οποίο να συνδυάζει τα πλεονεκτήματα της ευρωπαϊκής ολοκλήρωσης με την ταχεία προσαρμοστικότητα των βιομηχανικών στόχων και πολιτικών και την ευέλικτη συμμετοχή των κρατών μελών.

Στόχοι

Από οικονομική και τεχνολογική άποψη, στόχος είναι η δρομολόγηση μιας πρωτοβουλίας για να υλοποιηθεί το δυναμικό της Ευρώπης στις μελλοντικές αγορές για ευφυή προϊόντα, διαδικασίες και υπηρεσίες και να επιτευχθεί παγκόσμια ηγετική θέση στις ενσωματωμένες τεχνολογίες.

Από πολιτική άποψη, οι στόχοι είναι οι ακόλουθοι:

1. Δημιουργία ενός ενιαίου πανευρωπαϊκού προγράμματος Ε&Α που να προσανατολίζεται στη βιομηχανία·

2. Θέσπιση ενός νέου μηχανισμού που να συνδυάζει, για πρώτη φορά, εθνική, κοινοτική και ιδιωτική χρηματοδότηση·

3. Αύξηση των ευρωπαϊκών επενδύσεων στην Ε&Α.

Εναλλακτικές δυνατότητες πολιτικής και ανάλυση

Εξετάστηκαν οι ακόλουθες δύο επιλογές:

4. «Συνέχιση της υφιστάμενης κατάστασης» (βασική επιλογή). Πρόκειται για τη συνέχιση των σημερινών τρόπων λειτουργίας.

5. «ARTEMIS JTI» - Κοινή επιχείρηση σύμφωνα με το άρθρο 171 της Συνθήκης για την εφαρμογή «Κοινής τεχνολογικής πρωτοβουλίας» με τη συμμετοχή του ενδιαφερόμενου κλάδου, της Ευρωπαϊκής Επιτροπής, των κρατών μελών και των συνδεδεμένων με το 7ο ΠΠ χωρών, η οποία θα βασιστεί την υφιστάμενη τεχνολογική πλατφόρμα ARTEMIS.

Οικονομικός αντίκτυπος

Οικονομικά πλεονεκτήματα από την υλοποίηση των τεχνολογικών στόχων

Οι αναλύσεις δείχνουν ότι η ΚΤΠ ARTEMIS θα επιτύχει μείωση ύψους τουλάχιστον 14,7 δισεκ. ευρώ ετησίως στο κόστος σχεδιασμού και ανάπτυξης έως το 2015, που αντιστοιχεί σε τουλάχιστον 55 χιλιάδες ανθρωποέτη προσπαθειών σε σύγκριση με τη βασική επιλογή. Η καθαρή αξία των κερδών αυτών το 2006 εκτιμάται σε 109 δισεκ. ευρώ.

Δυσκολότερη είναι η ποσοτική εκτίμηση του οικονομικού αντικτύπου από την επίτευξη και άλλων στόχων που έχουν οριστεί από το στρατηγικό θεματολόγιο έρευνας, αν και ο αντίκτυπος ενδέχεται να είναι σημαντικός διότι θα οδηγήσει στη δημιουργία εντελώς νέων αγορών.

Οικονομικό πολλαπλασιαστικό αποτέλεσμα

Η προτεινόμενη επιλογή ΚΤΠ ARTEMIS θα δώσει τη δυνατότητα κάθε ευρώ κοινοτικής συμβολής να προσελκύσει τουλάχιστον 2 ευρώ εθνικής χρηματοδότησης καθώς και πρόσθετες ιδιωτικές ερευνητικές προσπάθειες, έτσι ώστε να επιτευχθεί ένα αναμενόμενο συνολικό πολλαπλασιαστικό αποτέλεσμα 1 προς 7 ευρώ προσπάθειας Ε&Α . Στη βασική επιλογή, το 1 ευρώ της συμβολής της Επιτροπής δεν θα έχει πολλαπλασιαστικό αποτέλεσμα σε εθνικό επίπεδο και θα συνδυαστεί με σχεδόν 0,5 ευρώ ιδιωτικής χρηματοδότησης.

Ένα αποτελεσματικότερο πλαίσιο Ε&Α και καινοτομίας για τη βιομηχανία

Η ΚΤΠ ARTEMIS παρέχει στους φορείς Ε&Α ένα αξιόπιστο και αποτελεσματικό πλαίσιο το οποίο αίρει την δημοσιονομική αβεβαιότητα που υφίσταται στο Eureka. Λόγω της ενοποίησης των διαδικασιών μέσω της ΚΤΠ, κάθε έργο Ε&Α θα επισπευστεί κατά έξι μήνες σε σύγκριση με την επιλογή «συνέχιση της υφιστάμενης κατάστασης». Θα σημειωθεί μείωση κατά 50% του χρονικού διαστήματος που απαιτείται για την προετοιμασία και υποβολή των προτάσεων. Έτσι, η ΚΤΠ ARTEMIS θα εξοικονομήσει καθαρό ποσό 73 εκατ. ευρώ. Περαιτέρω εξοικονόμηση πόρων θα επιτευχθεί από την άρση των επικαλύψεων στην αξιολόγηση και παρακολούθηση, η οποία εκτιμάται σε 52 εκατ. ευρώ περίπου. Συνολικά, με την ΚΤΠ ARTEMIS θα εξοικονομηθούν 125 εκατ. ευρώ σε «διαδικαστικό κόστος» σε σύγκριση με τη βασική επιλογή .

Με τις ενοποιημένες διαδικασίες, τα ερευνητικά αποτελέσματα θα φθάσουν χωρίς καθυστέρηση στην αγορά. Αυτή η μείωση του χρόνου διοχέτευσης στην αγορά αποτελεί ένα από τα σημαντικότερα οφέλη της ΚΤΠ ARTEMIS. Επιπλέον, με την ΚΤΠ θα διευρυνθεί η συμμετοχή και θα αυξηθεί ο αριθμός των νέων εταίρων στις δραστηριότητες Ε&Α.

Πιο αποδοτικές δαπάνες των δημοσίων αρχών για Ε&Α

Το αναμενόμενο ποσό των 750 εκατ. ευρώ εθνικής χρηματοδότησης, το οποίο θα δαπανηθεί μέσω της ΚΤΠ ARTEMIS, θα κατανεμηθεί μέσω κοινών ευρωπαϊκών διαδικασιών και σχεδίων εργασιών όπως προβλέπει το πρόγραμμα πλαίσιο. Αναμένεται ότι ο αντίκτυπος των δαπανών αυτών στο ΑεγχΠ θα είναι παρόμοιος με αυτόν των κοινοτικών δαπανών και πολύ μεγαλύτερος[14] από εκείνον της επιλογής «συνέχιση της υφιστάμενης κατάστασης», κατά την οποία η χρηματοδότηση θα καταβάλλεται ανάλογα με τις διαφορετικές προτεραιότητες των εθνικών προγραμμάτων.

Ευρύτερος οικονομικός και κοινωνικός αντίκτυπος

Οι κοινές τεχνολογίες που αναπτύσσονται από την ΚΤΠ ARTEMIS θα προσφέρουν ισότιμους όρους λειτουργίας στον τομέα ενσωματωμένων συστημάτων, με αποτέλεσμα την αύξηση του ανταγωνισμού για προϊόντα που θα βασίζονται σε κοινές πλατφόρμες.

Η ΚΤΠ ARTEMIS θα συμβάλλει στην αύξηση και στη βελτίωση των θέσεων εργασίας και θα δώσει τη δυνατότητα για πιο ευφυή εργασία και πιο ευέλικτη παραγωγή, εφόσον πολλές εφαρμογές θα ενισχύσουν την αυτοματοποίηση και θα στηρίξουν τον ανθρώπινο παράγοντα, αυξάνοντας έτσι την προστιθέμενη αξία πολλών θέσεων εργασίας. Ορισμένες από τις επιλογές εφαρμογής που εξετάζονται στο ΣΘΕ ARTEMIS έχουν επίσης ισχυρό κοινωνιακό προσανατολισμό (π.χ. περιβαλλοντική παρακολούθηση και διαχείριση).

πληρωση των κριτηριων για μια κοινη τεχνολογικη πρωτοβουλια

Η πρόταση πληροί όλα τα κριτήρια που θέτει το 7ο πρόγραμμα πλαίσιο για μια κοινή τεχνολογική πρωτοβουλία:

- Κλίμακα του αντικτύπου στη βιομηχανική ανταγωνιστικότητα και στην οικονομική μεγέθυνση : Τα ενσωματωμένα συστήματα αποτελούν τεχνολογία στρατηγικής σημασίας για την Ευρώπη διότι στηρίζουν τη μελλοντική ανάπτυξη καίριων τομέων για την οικονομική ισχύ της Ευρώπης και αποτελούν σημαντικούς μοχλούς καινοτομίας και ανάπτυξης.

- Βαθμός σαφήνειας και ακρίβεια του προς επιδίωξη στόχου και των παραδοτέων στοιχείων: Το ΣΘΕ ARTEMIS ορίζει απτούς βιομηχανικούς στόχους ώστε να διατηρήσει την Ευρώπη στην αιχμή του πεδίου των ενσωματωμένων συστημάτων και επιδιώκει να υλοποιήσει το ευρωπαϊκό δυναμικό για ευφυή προϊόντα, διαδικασίες και υπηρεσίες στις μελλοντικές αγορές.

- Αδυναμία επίτευξης του στόχου με τα υπάρχοντα μέσα: Αν και η ΕΕ θα συνεχίσει, μέσω του προγράμματος πλαισίου, να επενδύει στην έρευνα για τα ενσωματωμένα συστήματα, τα συνήθη μέσα του ΠΠ δεν μπορούν μόνα τους να συγκεντρώσουν πόρους στην κλίμακα που απαιτείται για να ανταποκριθούν στις επενδυτικές προκλήσεις. Κανένα από τα υφιστάμενα μέσα δεν μπορεί να συνδυάσει, στο πλαίσιο ενός ενιαίου φορέα, τη βιομηχανία, τα κράτη μέλη και την Κοινότητα .

- Προστιθέμενη αξία μιας παρέμβασης ευρωπαϊκής κλίμακας: Η ΚΤΠ ARTEMIS προσφέρει το απαραίτητο νομικό και οργανωτικό πλαίσιο για να ενθαρρύνει μακροπρόθεσμες αναλήψεις υποχρεώσεων από όλα τα ενδιαφερόμενα μέρη. Μόνο με δράση σε επίπεδο Κοινότητας μπορεί να θεσπιστεί αυτό το νέο πλαίσιο, το οποίο να συνδυάζει τα πλεονεκτήματα της ευρωπαϊκής ολοκλήρωσης με την ταχεία προσαρμοστικότητα των βιομηχανικών στόχων και πολιτικών και με ευέλικτη συμμετοχή των κρατών μελών .

- Βαθμός δέσμευσης της βιομηχανίας, από άποψη κεφαλαίων και πόρων: Η βιομηχανία έχει ήδη καταβάλει πολλές προσπάθειες για τις προπαρασκευαστικές δράσεις και θα συμβάλει οικονομικά στο κόστος λειτουργίας της ΚΤΠ στο 1% του συνολικού κόστους Ε&Α (το οποίο εκτιμάται σε 2,7 δισεκ. ευρώ). Όσον αφορά τις συνεισφορές σε είδος στα έργα Ε&Α, η βιομηχανία αναμένεται να συμβάλει σε ποσοστό 60% περίπου του κόστους .

- Σημασία της συνεισφοράς στους ευρύτερους πολιτικούς στόχους συμπεριλαμβανομένου του κοινωνικού οφέλους: Η επίτευξη των τεχνολογικών στόχων της ΚΤΠ ARTEMIS θα ωφελήσει άμεσα την ευρωπαϊκή βιομηχανία κατά περίπου 14,7 δισεκ. ευρώ ετησίως έως το 2015 με την εξοικονόμηση του κόστους ανάπτυξης. Πρόσθετα έμμεσα οφέλη μπορούν να αναμένονται από τη βελτιωμένη δυνατότητα κέρδους ως προς το μερίδιο αγοράς και τα έσοδα, την μετακίνηση σε κατηγορίες προϊόντων υψηλότερης προστιθέμενης αξίας και τη βελτίωση της μακροπρόθεσμης τεχνολογικής ανταγωνιστικότητας.

- Ικανότητα προσέλκυσης πρόσθετης εθνικής στήριξης και κεφαλαίων της βιομηχανίας στο παρόν και στο μέλλον: Η ΚΤΠ ARTEMIS χρησιμοποιεί την κοινοτική χρηματοδότηση ως μοχλό για την αύξηση και την ευθυγράμμιση της εθνικής χρηματοδότησης για την επίτευξη κοινών στόχων και για να προσφέρει κίνητρα για μεγαλύτερες επενδύσεις από τη βιομηχανία. Η βιομηχανία προτίθεται να διπλασιάσει τους πόρους της στον τομέα κατά τα προσεχή έτη. Για μια συνολική κοινοτική χρηματοδότηση ύψους 410 εκατ. ευρώ για δραστηριότητες Ε&Α, η ΚΤΠ ARTEMIS αναμένεται να συγκεντρώσει επταπλάσιο ποσό , το 60% του οποίου θα προέρχεται από τη βιομηχανία και άλλους φορείς Ε&Α.

Συμπέρασμα

Η προτεινόμενη ΚΤΠ για τα ενσωματωμένα συστήματα υπολογιστών (ΚΤΠ ARTEMIS) αποτελεί κατάλληλο μέσο για την εφαρμογή της πρωτοβουλίας με σκοπό να υλοποιηθεί το δυναμικό της Ευρώπης στις μελλοντικές αγορές ευφυών προϊόντων, διαδικασιών και υπηρεσιών. Η ΚΤΠ ARTEMIS ανταποκρίνεται στον πυρήνα του θεματολογίου της Λισαβόνας: θα επιδιώξει στόχους υψηλής στρατηγικής σημασίας για την ευρωπαϊκή ανταγωνιστικότητα· θα επιτύχει μεγαλύτερες επενδύσεις στον τομέα από τη βιομηχανία· θα επιτρέψει να λειτουργήσει η κοινοτική χρηματοδότηση ως μοχλός για την ευθυγράμμιση της εθνικής χρηματοδότησης κατά τρόπο ευέλικτο για την επίτευξη κοινών στόχων, με τη δημιουργία ενός πραγματικού Ευρωπαϊκού Χώρου Έρευνας στον τομέα· και θα παράσχει έναν μηχανισμό που θα διευρύνει τη συμμετοχή στην Ε&Α και θα επιτρέψει στη βιομηχανία να επιδιώκει κοινούς στόχους, έτσι ώστε να επιτευχθεί μεγαλύτερο πολλαπλασιαστικό αποτέλεσμα στην εκμετάλλευση και εφαρμογή των αποτελεσμάτων. Το πρότυπο διακυβέρνησης και λειτουργίας της ΚΤΠ παρέχει επίσης το κατάλληλο πλαίσιο με το συνδυασμό των ισχυρών σημείων των διακυβερνητικών (Eureka) και ευρωπαϊκών προγραμμάτων και την υπέρβαση των αδυναμιών τους.

[1] 1982/2006/EΚ της 18.12.2006.

[2] {CΟΜ(2005) 488 τελικό} «Περισσότερη έρευνα και καινοτομία - Επενδύσεις για την ανάπτυξη και την απασχόληση: Μια κοινή προσέγγιση» Αξιολόγηση του αντικτύπου

[3] SEC(88) 1882

[4] Η πρωτοβουλία i2010 προσφέρει μια ολοκληρωμένη προσέγγιση στις κοινοτικές πολιτικές για την κοινωνία των πληροφοριών και τον οπτικοακουστικό τομέα.

[5] Ανακοίνωση της Επιτροπής COM(2006) 697, SEC(2006) 1467- «Οικονομικές μεταρρυθμίσεις και ανταγωνιστικότητα: τα βασικά μηνύματα της έκθεσης για την ευρωπαϊκή ανταγωνιστικότητα 2006».

[6] Embedded Computing, Fisher, Farabosch & Young. Fisher (2005) and Automotive Open System Architecture. http://www.autosar.org.

[7] Worldwide Trends and R&D Programmes in Embedded Systems by FAST GmbH and Software Intensive Systems in the Future by IDATE/TNO (2005)

[8] Software Intensive Systems in the Future, IDATE/TNO, 2005.

[9] Δικτυακός τόπος της ARTEMIS: http://www.artemis-office.org/

[10] Worldwide Trends and R&D Programmes in Embedded Systems by FAST GmbH and Software Intensive Systems in the Future by IDATE/TNO (2005)

[11] Ανακοίνωση της Επιτροπής: «i2010: Ευρωπαϊκή κοινωνία της πληροφορίας για την ανάπτυξη και την απασχόληση». Ευρωπαϊκή Επιτροπή, 2005.

[12] Περίπου 380 εκατ. ευρώ ετησίως

[13] Οι επενδύσεις του 6ου προγράμματος πλαισίου φθάνουν το 5 έως 6% των συνολικών δημόσιων δαπανών υπέρ της έρευνας για μη στρατιωτικούς σκοπούς στην ΕΕ.

[14] Μακροπρόθεσμα, οι δαπάνες του ΠΠ έχουν κατά 89% μεγαλύτερο αντίκτυπο ανά επενδυόμενο ευρώ στο ΑεγχΠ από τον αντίκτυπο της χρηματοδότησης σε εθνικό επίπεδο. Έγγραφο εργασίας των υπηρεσιών της Επιτροπής που επισυνάπτεται στην πρόταση για το 7ο πρόγραμμα πλαίσιο {COM(2005) 119 τελικό}, Παράρτημα 1, σ. 59.